Diari Oficial de la Generalitat Valenciana


Sumari del DOGV 4776, del 16-06-2004 (2004/6177)

ORDE conjunta de 25 de maig de 2004, de la Conselleria de Cultura, Educació i Esport i de la Conselleria de Territori i Habitatge, per la qual es convoquen ajudes i subvencions per a la realització de projectes d'educació ambiental per centres docents públics i privats concertats de la Comunitat Valenciana, que impartixen educació preescolar o ensenyances escolars.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4776

Data del DOGV
:   16-06-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/6177


Data del document
:   25-05-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * centre d'ensenyament
    * suport econòmic
    * educació cívica
    * política de medi ambient
    * ajuda pública

ORDE conjunta de 25 de maig de 2004, de la Conselleria de Cultura, Educació i Esport i de la Conselleria de Territori i Habitatge, per la qual es convoquen ajudes i subvencions per a la realització de projectes d'educació ambiental per centres docents públics i privats concertats de la Comunitat Valenciana, que impartixen educació preescolar o ensenyances escolars. [2004/X6177]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix com a principis que regulen l'activitat educativa, entre altres, la relació amb l'entorn social, econòmic i cultural, així com la formació en el respecte i la defensa del medi ambient.
  
La Llei Orgànica 10/2002, de 23 de desembre, de Qualitat de l'Educació, en conseqüència amb estos principis, disposa que l'educació preescolar i les ensenyances escolars contribuiran a desenrotllar en l'alumnat, entre altres, les següents capacitats: descobrir l'entorn immediat; observar i explorar l'entorn social i natural; conéixer i valorar la naturalesa i l'entorn, i observar formes de comportament que afavorisquen la seua protecció; conéixer l'entorn social i cultural des d'una perspectiva àmplia, així com valorar i gaudir del medi natural, contribuint a la seua conservació i millora; conéixer i valorar de forma crítica la contribució de la ciència i la tecnologia per al canvi de les condicions de vida, així com refermar la sensibilitat i el respecte cap al medi ambient.
  
A Estocolm, es va acordar la necessitat urgent de respondre al problema del deteriorament ambiental. En la Conferència de les Nacions Unides sobre el Medi Ambient i el Desenrotllament, celebrada a Rio de Janeiro en 1992 (Cimera de la Terra), es va acordar que la protecció del medi ambient i el desenrotllament social i econòmic són fonamentals per al desenrotllament sostenible. La Declaració de Rio i la seua Agenda 21 contenen els principis fonamentals i el programa d'acció per a aconseguir el desenrotllament sostenible.
  
La Cimera Mundial sobre Desenrotllament Sostenible, celebrada a Johannesburg en 2002, reafirma la seua adhesió als principis de la Conferència de Rio i a la plena aplicació de l'Agenda 21, a través de la seua Declaració i del seu Pla d'Implementació. La Cimera es compromet a construir una societat global humana, equitativa i coneixedora de la necessitat de la dignitat humana per a tots. Així mateix, promourà la integració dels tres components del desenrotllament sostenible, és a dir, el creixement econòmic, el desenrotllament social i la protecció del medi ambient.
  
Des de la publicació en 1987 del document El nostre futur comú, elaborat per la Comissió Mundial per al Desenrotllament i el Medi Ambient, el desenrotllament sostenible s'entén com el desenrotllament que satisfà les necessitats de la generació present sense comprometre la capacitat de les generacions futures per a satisfer les seues pròpies necessitats.
  
L'educació per a la sostenibilitat tracta de posar en joc diverses estratègies per a resoldre els problemes ambientals, l'aclariment de valors i la participació en accions de millora al si de la comunitat.
  
Ja la Cimera de la Terra i la seua Agenda 21 dóna un protagonisme especial als xiquets i als jóvens en relació amb el desenrotllament sostenible, insistint que la col·laboració de l'educació cap al desenrotllament sostenible és un dels pilars bàsics d'este nou programa: ?Tant l'educació acadèmica com la no acadèmica són indispensables per a modificar les actituds de les persones, de manera que estes tinguen la capacitat d'avaluar els problemes del desenrotllament sostenible i abordar-los. L'educació és igualment fonamental per a adquirir consciència, valors i actituds, tècniques i comportaments ecològics i ètics d'acord amb el desenrotllament sostenible i que afavorisquen la participació pública efectiva en el procés d'adopció de decisions?.
  
El Llibre Blanc de l'Educació Ambiental a Espanya (1999) concep l'educació ambiental com una educació per a l'acció, que ?actua ampliant els nostres coneixements i consciència sobre els impactes de l'activitat humana sobre el medi, però amb l'objectiu últim de millorar les nostres capacitats per a contribuir a la solució dels problemes?.
  
El mateix Llibre Blanc proposa com a objectiu marc garantir la presència real en el sistema educatiu d'un model d'educació ambiental integrat, global, permanent i emmarcat en l'educació en valors.
  
El nostre sistema educatiu considera l'educació ambiental com un tema transversal, perquè no correspon de manera exclusiva a una única àrea del currículum, sinó que està present de forma global en els objectius i continguts de totes elles. Així, donat el seu caràcter transversal, l'educació ambiental és responsabilitat del professorat i, per extensió, de tota la comunitat educativa.
  
El centre docent com a institució, en virtut de la seua autonomia pedagògica i organitzativa, s'ha d'ocupar de l'educació ambiental de tot el seu alumnat. Per a això, es pot aprofitar el ressò de celebracions com la de l'Any 2004 declarat per l'Organització de Nacions Unides com a Any Internacional de l'Arròs.
  
En conseqüència, la Conselleria de Cultura, Educació i Esport i la Conselleria de Territori i Habitatge es proposen consolidar a la Comunitat Valenciana una xarxa de centres docents sostenibles que incloguen en el seu projecte educatiu l'educació per a la sostenibilitat, com un compromís de tota la comunitat educativa per la innovació i la millora de l'educació, que puga servir també per a transformar el seu entorn i ajudar a construir una societat sustentable.
  
Per a facilitar la realització de projectes d'educació ambiental brinden als centres docents, a l'alumnat i al professorat, la possibilitat de descobrir i valorar el patrimoni natural, social i cultural de les terres valencianes, dins del context històric, social i lingüístic propi, així com els recursos i l'assessorament institucional del Centre d'Educació Ambiental de la Comunitat Valenciana, dels Centres de Visitants (CV) dels Espais Protegits, dels Centres de Formació, Innovació i Recursos Educatius (CEFIRE) i dels Centres d'Educació Ambiental a ells adscrits, així com de la Inspecció d'Educació.
  
Per això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENEM
  
Primer. Convocatòria
  
Es convoquen ajudes i subvencions per a la realització de projectes d'educació ambiental per centres docents públics i privats concertats de la Comunitat Valenciana, que impartixen educació preescolar o ensenyances escolars. Així mateix, s'aproven les bases per què es regirà la convocatòria, que figuren en l'annex I; les modalitats de projectes A, B i C, que figuren en els annexos II, III i IV respectivament; els models de sol·licitud, de certificat del consell escolar i de pressupost, que figuren en l'annex V; així com el guió de la memòria que figura com a annex VI.
  
Segon. Finançament
  
Les ajudes i subvencions concedides tindran la finalitat de sufragar parcialment els gastos de funcionament que genere al centre docent la realització dels projectes d'educació ambiental. En tot cas, la quantitat concedida no podrà excedir el total dels gastos generats al centre per la realització dels projectes.
  
La realització de les activitats previstes en els projectes d'educació ambiental es finançaran a càrrec dels capítols i línies del pressupost de la Conselleria de Cultura, Educació i Esport de la Generalitat Valenciana per a l'exercici 2004. L'import global màxim destinat per la Conselleria al finançament del conjunt dels projectes seleccionats serà de:
  
a) 150.253 euros, per a la realització dels projectes pels centres docents públics i s'atorgaran a càrrec del capítol II del programa 421.30.
  
b) 42.070 euros per a la realització dels projectes pels centres docents privats concertats i s'atorgaran a càrrec del capítol IV del programa 421.30 de la línia de subvenció T2144000.
  
DISPOSICIONS FINALS
  
Primera
  
La Conselleria de Cultura, Educació i Esport i la Conselleria de Territori i Habitatge es reserven el dret de difondre i publicar els treballs dels projectes que resulten seleccionats durant el temps màxim d'un any.
  
Segona
  
S'aplicaran els articles 40 a 48 (secció III del capítol únic del títol II) del text refós de la Llei d'Hisenda Pública de la Generalitat Valenciana, en el cas dels centres docents privats concertats, així com la Llei de Pressupostos de la Generalitat Valenciana per a l'exercici de 2004 i l'Orde de 18 de maig de 1995, de la Conselleria de Cultura i Educació (DOGV núm. 2.526), per als centres públics, en tots aquells aspectes que no regule la present orde.
  
Tercera
  
Es delega en la Direcció General d'Ensenyament i en la Direcció General de Qualitat Ambiental, la facultat de resoldre, conjuntament, la concessió de les ajudes i subvencions que regula esta orde, i se'ls autoritza a adoptar les mesures que siguen necessàries per al seu compliment i desenrotllament, i a resoldre totes les incidències que es plantegen en la seua interpretació i execució.
  
Quarta
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, en la seua nova redacció donada per la Llei 4/1999, de 13 de gener, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, es podrà recórrer pels centres privats concertats potestativament en reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar des de l'endemà de la publicació.
  
b) El recurs contenciós administratiu haurà de presentar-se davant el Tribunal Superior de Justícia de la Comunitat València en el termini de dos mesos a comptar des de l'endemà de la publicació.
  
València, 25 de maig de 2004
  
El conseller de Cultura, Educació
  
ESTEBAN GONZÁLEZ PONS
  
El conseller de Territori i Habitatge, i Esport,
  
RAFAEL BLASCO CASTANY
  
ANNEX I
  
Bases de la convocatòria de projectes d'educació ambiental
  
Primera. Objectius
  
Potenciar la formació de la comunitat educativa en educació ambiental.
  
Facilitar el coneixement del patrimoni socioambiental de la Comunitat Valenciana, així com fomentar comportaments respectuosos i compromesos amb la seua conservació.
  
Promoure la consolidació d'una xarxa de centres docents que realitzen projectes d'educació per a la sostenibilitat.
  
Proporcionar ajudes i subvencions per a desenrotllar projectes innovadors d'educació ambiental.
  
Segona. Modalitats de participació
  
1. Els centres docents públics i privats concertats que desitgen participar en la present convocatòria, presentaran projectes que promocionen els valors ambientals i donen resposta als interrogants que sorgixen de l'entorn. Els dits projectes seran conseqüents amb les finalitats i intencions incloses en el projecte educatiu d'un centre que es considera sostenible.
  
2. Els projectes podran ser d'alguna de les modalitats següents:
  
2.1. Modalitat A: projectes de participació en la formació bàsica en educació ambiental, que impartixen els assessors i les assessores dels Centres d'Educació Ambiental, corresponents a la xarxa de CEFIRE, que figuren en l'annex II.
  
2.2. Modalitat B: projectes d'educació ambiental vinculats al coneixement del medi natural de la Comunitat Valenciana, a la sensibilització sobre la seua fragilitat i al foment de comportaments respectuosos i compromesos amb la conservació del nostre patrimoni socioambiental. Estos projectes es desenrotllaran en el Centre d'Educació Ambiental de la Comunitat Valenciana, així com en els Centres de Visitants (CV) dels Espais Naturals Protegits de la Comunitat Valenciana que figuren en l'annex III.
  
2.3. Modalitat C: projectes d'educació ambiental propis d'un centre docent sostenible, que es desenrotllaran segons s'indica en l'annex IV.
  
Tercera. Forma de participació
  
1. Els projectes podran ser elaborats pel claustre de professors, departaments, equips de cicle o nivell, o professorat amb destí en un o diversos centres docents.
  
2. Els centres docents només podran presentar un projecte per cada modalitat. El total de projectes que podrà presentar cada centre dependrà de les unitats que tinga: un màxim de 3 projectes, centres de 21 unitats o més; 2 projectes, centres entre 20 i 9 unitats; i un projecte, aquells centres de 8 unitats o menys. Quan un centre presente diversos projectes, en la sol·licitud farà constar l'orde de preferència dels projectes per als quals sol·licita l'ajuda o subvenció.
  
Quarta. Sol·licituds i documentació
  
1. Sol·licituds
  
Els centres docents ompliran el model de sol·licitud que figura en l'annex V-A.
  
2. Documentació que s'adjuntarà a la sol·licitud:
  
a) Projecte elaborat seguint les orientacions que figuren en l'annex corresponent a cadascuna de les modalitats.
  
b) Certificat de l'aprovació del consell escolar del centre o centres en què es va a desenrotllar el projecte, o de l'òrgan competent corresponent, segons el model que figura en l'annex V-B.
  
c) Pressupost, per cada projecte presentat, detallat per conceptes, segons el model que figura en l'annex V-C.
  
d) Els centres docents privats concertats, a més, presentaran una acreditació del compliment dels requisits establits en l'Orde de la Conselleria d'Economia i Hisenda, de 30 de maig de 1996, sobre la forma d'acreditar pels beneficiaris de subvenció l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2.775).
  
e) Certificat de la direcció del centre o fotocòpia de les pàgines corresponents, que acrediten la presència de l'educació ambiental en el projecte educatiu, en el projecte curricular i en les programacions didàctiques.
  
Quinta. Presentació i termini
  
1. Les sol·licituds, acompanyades de la documentació corresponent, aniran dirigides al director o directora territorial de Cultura, Educació i Esport i es podran presentar en el Registre de les Direccions Territorials de Cultura, Educació i Esport o per qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua nova redacció donada per la Llei 4/1999, de 13 de gener.
  
2. El termini de presentació finalitzarà el 20 de setembre de 2004.
  
Sexta. Ajudes i subvencions
  
1. Per modalitat, es destinarà un màxim de 50.084,33 euros per als centres públics i de 14.023,33 euros per als centres privats concertats.
  
2. L'import màxim de l'ajuda o subvenció que es concedirà a cada un dels projectes seleccionats serà:
  
- 1.000 euros per als projectes de les modalitats A i B.
  
- 2.000 euros per als projectes de la modalitat C.
  
3. Les quantitats no adjudicades en cada una de les modalitats podran ser destinades a ajudes o subvencions a projectes corresponents a les altres modalitats, seguint l'orde en què figuren dites modalitats en la base segona.
  
4. L'ajuda o subvenció concedida es destinarà al finançament dels següents gastos derivats de l'execució del projecte: ús d'equipaments d'educació ambiental, allotjament, desplaçaments, manutenció, material fungible, bibliografia, reprografia i treballs especialitzats.
  
Sèptima. Comissió de Selecció
  
1. La selecció de projectes i la proposta de concessió d'ajudes i subvencions serà realitzada per una Comissió, composta per:
  
- President: el director general d'Ensenyament o persona que delegue.
  
- Vocals:
  
Els tres subdirectors territorials d'Educació o la persona designada a l'efecte pel director o directora territorial corresponent.
  
Un inspector o inspectora d'Educació designat per cadascuna de les Direccions Territorials de Cultura, Educació i Esport.
  
El cap de la Secció d'Extensió Educativa de la Direcció General d'Ensenyament.
  
Dos funcionaris o funcionàries de la Direcció General Qualitat Ambiental, designats pel seu director general.
  
Tres assessors o assessores de CEFIRE, designats pel director general d'Ensenyament.
  
Un funcionari o funcionària designat pel director general d'Ensenyament com a secretari amb veu i vot.
  
2. La Comissió podrà dotar-se de l'assessorament d'aquells tècnics que considere oportú per a completar la valoració dels projectes.
  
3. El funcionament de la Comissió s'ajustarà al que es disposa en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener.
  
Octava. Criteris de selecció
  
Els projectes presentats seran seleccionats, als efectes de realitzar la corresponent proposta d'assignació econòmica, aplicant els criteris següents:
  
1. Qualitat del projecte: fins a 10 punts.
  
- Promoció en el projecte educatiu del centre de valors ambientals relacionats amb l'entorn, així com presència de l'educació per a la sostenibilitat com una de les finalitats o intencions educatives: fins a 1 punt.
  
- Presència en el projecte curricular corresponent d'orientacions per a la incorporació de l'educació ambiental en les distintes àrees, assignatures o mòduls: fins a 1 punt.
  
- Organització dels continguts de les àrees, assignatures o mòduls en la programació didàctica corresponent, tenint en compte l'educació ambiental: fins a 1 punt.
  
- Plantejament del projecte: aportacions innovadores a l'educació per a la sostenibilitat; viabilitat dels objectius per a donar resposta als interrogants que sorgixen de l'entorn; adequació del pla de treball als objectius plantejats; implicació d'altres temes transversals; sistema d'avaluació previst: fins a 5 punts.
  
- Participació: percentatge del professorat implicat; col·laboració dels diferents membres de la comunitat educativa i de diverses institucions: fins a 2 punts.
  
2. Desplaçament des d'una província a una altra per a realitzar les activitats sol·licitades: fins a 2 punts.
  
3. A més, en la modalitat C:
  
- Projectes que tracten sobre el tema de l'arròs en el seu any internacional: fins a 2 punts.
  
- Projectes sobre l'estalvi energètic i l'ús d'energies renovables: fins a 2 punts.
  
- Projectes que facen ús d'equipaments de les diputacions, ajuntaments o mancomunitats de la Comunitat Valenciana: fins a 1 punt.
  
4. Centres docents que tinguen autoritzades actuacions o programes de compensació educativa, segons la Resolució de 30 d'octubre de 2003 (DOGV de 13 de novembre de 2003) i la Resolució de 18 de juliol de 2003 (DOGV 22 d'agost de 2003), sempre que obtinguen un mínim de 5 punts en l'apartat 1: 2 punts.
  
5. Perquè un projecte puga ser seleccionat i rebre ajuda o subvenció, haurà d'obtindre un mínim de 5 punts en l'apartat 1 (qualitat del projecte).
  
Novena. Publicació de la resolució
  
1. Resolució provisional:
  
a) La Comissió de Selecció, en funció de la puntuació obtinguda, elaborarà la relació provisional de projectes seleccionats, fent constar les assignacions econòmiques adjudicades, que es farà pública en els taulers d'anuncis de la Conselleria de Cultura, Educació i Esport i de la Conselleria de Territori i Habitatge, i de les seues respectives Direccions Territorials.
  
b) Hi haurà un termini de 8 dies hàbils per a efectuar reclamacions davant de la Comissió de Selecció, que les resoldrà i elevarà la proposta definitiva a la Direcció General d'Ensenyament i a la Direcció General de Qualitat Ambiental.
  
2. Resolució definitiva:
  
a) Vista la proposta de la Comissió de Selecció, la Direcció General d'Ensenyament i la Direcció General de Qualitat Ambiental dictaran conjuntament la resolució definitiva de la convocatòria, que serà publicada en el Diari Oficial de la Generalitat Valenciana.
  
b) D'acord amb el que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener:
  
El termini màxim per a resoldre la sol·licitud és de tres mesos, a comptar des de l'endemà de finalització del termini de presentació de sol·licituds, sense perjuí del que preveu l'article 42.5 de la mateixa llei.
  
L'efecte que produiria el silenci administratiu, si transcorreguera el dit termini sense que s'haja dictat i notificat la resolució corresponent és desestimatori de la sol·licitud.
  
Deu. Seguiment i avaluació dels projectes. Certificat.
  
1. Els centres docents que desenrotllen projectes de la modalitat A elaboraran una memòria per cada projecte seleccionat, seguint el model que figura en l'annex VI. La dita memòria serà presentada en el Centre de Formació, Innovació i Recursos Educatius (CEFIRE) corresponent, abans del 10 de juliol de l'any 2004. Després de la valoració de la memòria, el director o directora del CEFIRE corresponent, a proposta de l'assessor o assessora responsable del projecte, acreditarà les hores de formació del professorat participant, d'acord amb el que s'especifica per a esta modalitat en l'annex II d'esta orde.
  
2. Perquè es puguen acreditar les hores de formació del professorat participant en projectes de les altres modalitats, les activitats corresponents al desenrotllament del projecte hauran d'estar contemplades en algunes de les modalitats de formació permanent, d'acord amb el que establix l'apartat quint de l'Orde de 9 de juny de 1994 de la Conselleria d'Educació i Ciència, per la qual es regula la convocatòria, reconeixement, certificat i registre de les activitats de formació permanent del professorat que impartix ensenyances de règim general no universitari i de règim especial a la Comunitat Valenciana (DOGV de 17.08.94). Així mateix, podran acreditar-se a través dels consells escolars dels centres docents, d'acord amb el que disposa l'apartat octau de l'Orde de 10 de juny de 1994, de la Conselleria d'Educació i Ciència (DOGV de 17.08.94).
  
Onze. Obligacions dels beneficiaris
  
L'acceptació de la realització dels projectes i la percepció de les ajudes i subvencions per part dels centres implica els compromisos següents:
  
1. Realització del projecte d'educació ambiental.
  
2. Presentació de la memòria del projecte a què fa referència la base deu, en el cas de la modalitat A.
  
3. Assistència del professorat implicat en el projecte a les jornades de formació i de seguiment que, si és procedent, es convoquen.
  
4. Justificació econòmica de la quantitat ingressada als centres públics o de les subvencions rebudes pels centres privats concertats, segons s'indica en la base dotze.
  
5. Facilitar l'accés a la informació requerida en les actuacions de seguiment del projecte, que realitzen la Conselleria de Cultura, Educació i Esport i la Conselleria de Territori i Habitatge.
  
Dotze. Percepció i justificació de les ajudes i subvencions
  
1. Els centres públics rebran la quantitat adjudicada, una vegada acceptada expressament la realització del projecte d'educació ambiental a través d'escrit de la direcció del centre a la Direcció General d'Ensenyament. El lliurament de la dita quantitat s'efectuarà per mitjà d'ordes de pagament en ferm, a proposta de la Conselleria de Cultura, Educació i Esport i a càrrec del pressupost anual d'aquella, com disposa l'article 10 de la Llei 17/2003, de 30 de desembre, de la Generalitat Valenciana, de Pressupostos per a l'exercici 2004.
  
Donat el seu caràcter de sobredotació per gastos extraordinaris de funcionament, en els documents de control de l'activitat econòmica del centre hauran d'especificar-se clarament els ingressos i els gastos que es produïsquen per raó d'esta convocatòria. Així mateix, s'adjuntarà la justificació de l'import de la quantitat concedida a la justificació anual que han d'efectuar, segons disposa l'Orde de 18 de maig de 1995, de la Conselleria de Cultura, Educació i Ciència (DOGV núm. 2.526).
  
Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per a això, remetran els documents corresponents originals, o les seues fotocòpies compulsades, a la Direcció General d'Ensenyament. Així mateix, quan esta subvenció siga superior a 1.800 euros, en el moment d'atorgar-los la subvenció, hauran de presentar certificat actualitzat d'estar al corrent de les obligacions tributàries i, si és procedent, amb la seguretat social, expedida per l'agència de l'administració tributària i de la seguretat social, segons el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), així com certificat de la Conselleria d'Economia i Hisenda i de l'últim rebut de l'Impost d'Activitats Econòmiques. En cas de no estar obligats a prestar les declaracions o documents que es tracte, s'acreditarà esta circumstància per mitjà de declaració responsable.
  
Tota alteració de les condicions tingudes en compte per a la concessió de les subvencions i, en tot cas, l'obtenció concurrent de subvenció o ajuda atorgada per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions, en cap cas, podrà ser de tal quantia que, aïlladament o sumat a les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
  
Correspondrà el reintegrament de les quantitats percebudes i l'exigència de l'interés de demora des del moment de pagament de la subvenció en els casos següents: incompliment de l'obligació de justificació; obtenció de la subvenció sense reunir les condicions requerides per a això; incompliment de la finalitat per a la qual la subvenció va ser concedida; incompliment de les condicions imposades als beneficiaris en la concessió de la subvenció. Igualment, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat.
  
Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destí de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què tals indicis es manifesten.
  
2. L'escrit d'acceptació i els documents justificatius a què fa referència el punt 1 d'esta base, es podran presentar en els Registres de les Direccions Territorials de Cultura i Educació o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua nova redacció donada per la Llei 4/1999, de 13 de gener. El termini de presentació dels dits documents serà de 20 dies hàbils comptats a partir del dia següent a la publicació de la Resolució definitiva en el Diari Oficial de la Generalitat Valenciana.
  
ANNEX II
  
CONVOCATÒRIA DE PROJECTES D'EDUCACIÓ AMBIENTAL
  
MODALITAT ?A-
  
I. Centres d'Educació Ambiental (CEA) i Gabinet Didàctic, adscrits als CEFIRE, que oferixen Formació Bàsica en Educació Ambiental:
  
1. CEA El Termet (Vila-real): Riu Millars (aprofitament d'aigües, curs baix). Ecosistema urbà. Estudi de la Serra d'Espadà.
  
2. CEA Aula de la Mar (Benicàssim): L'equilibri ambiental en el litoral. Explotació i utilització dels recursos marins. Les problemàtiques mediambientals de les zones costeres. Turisme i medi ambient.
  
3. CEA Benacantil (Alacant): muntanya urbana, ecosistema de l'espai i relació amb la ciutat.
  
4. CEA Almafrà (Benidorm): Ecosistema urbà. Turisme i medi ambient. L'aigua.
  
5. CEA Hort de Trènor (Torrent): Proposta botànica. Impacte humà del barranc de Torrent. Zona humida del barranc de Cortitxelles.
  
6. CEA La Casella-Murta (Alzira): El bosc mediterrani. L'equilibri ambiental. Coneixement del medi natural.
  
7. CEA Casa de la Natura (Gandia): Riu Serpis. Ecosistema urbà. Agricultura biològica. Problemàtiques mediambientals.
  
8. Gabinet Didàctic del Jardí Botànic: Jardí Botànic.
  
II. Els centres docents adjuntaran a la sol·licitud un projecte de participació d'acord amb el guió següent:
  
1. CEA sol·licitat: ...
  
2. Participants:
  
Centre docent: ... Codi: ...
  
Alumnat (nombre): ...
  
Professorat (nombre): ...
  
Altres sectors de la comunitat educativa: ...
  
Institucions col·laboradores: ...
  
3. Antecedents del projecte:
  
3.1 Promoció en el projecte educatiu del centre de valors ambientals relacionats amb l'entorn, així com presència de l'educació per a la sostenibilitat com una de les finalitats o intencions educatives.
  
3.2 Presència en el projecte curricular corresponent d'orientacions per a la incorporació de l'educació ambiental en les àrees, assignatures o mòduls.
  
3.3 Organització dels continguts de les àrees, assignatures o mòduls en la programació didàctica corresponent.
  
4. Plantejament del projecte:
  
4.1 Objectius que es pretenen per a donar resposta als interrogants que sorgixen de l'entorn.
  
4.2. Innovacions que aporta el projecte en l'educació per a la sostenibilitat.
  
4.3 Tractament d'altres temes transversals.
  
4.4 Pla de treball:
  
- Activitats preparatòries per a l'aprofitament didàctic dels recursos que oferix el CEA
  
- Metodologia
  
- Recursos previstos
  
- Fases de desenrotllament
  
- Calendari proposat
  
4.5 Sistema previst per a l'avaluació del projecte i la difusió de l'experiència.
  
III. Al professorat que participe en la realització dels projectes d'esta modalitat se li acreditaran les corresponents hores de formació, tenint en compte els apartats següents:
  
1. Les sessions de formació del professorat (a partir de les 17 hores).
  
2. El projecte aprovat per l'assessoria del CEA.
  
3. El desenrotllament del projecte en l'equipament (una sessió com a mínim).
  
4. La coordinació, el seguiment i l'avaluació del projecte en el centre docent.
  
5. La memòria presentada al finalitzar el projecte.
  
ANNEX III
  
CONVOCATÒRIA DE PROJECTES D'EDUCACIÓ AMBIENTAL
  
MODALITAT ?B-
  
I. CENTRE D'EDUCACIÓ AMBIENTAL DE LA COMUNITAT VALENCIANA
  
Situat en l'Alqueria dels Frares (Sagunt). És un centre de caràcter autonòmic, que oferix una visió integrada del medi ambient a la Comunitat Valenciana en dos aspectes fonamentals: la interacció de la societat amb el seu entorn (configurant així el patrimoni socioambiental de la Comunitat Valenciana) i la gestió dels distints factors ambientals (aigua, atmosfera, sòl, residus, espais naturals, energia, etc.).
  
Per a l'elaboració de projectes d'esta modalitat, el CEA de la Comunitat Valenciana oferix als centres docents els recursos següents:
  
1. L'entorn immediat, que resumix les característiques fonamentals del territori de la Comunitat Valenciana: litoral, serra, zona agrícola, urbana i industrial, patrimoni historicocultural, zona humida, etc.
  
2. L'edifici seu del Centre d'Educació Ambiental: una alqueria del segle XVII rehabilitada, amb la seua estructura original i els elements singulars propis d'estes vivendes rurals (pati, pou, aljub, forn, cuina, etc.).
  
3. Exposició interactiva, centre de documentació, laboratori, etc.
  
4. Planta d'energia solar fotovoltaica, que permet tant un estalvi significatiu (al voltant del 50%) en el consum d'energia, com la seua utilització amb fins demostratius.
  
5. Hort Històric: Hort Jardí que permet conéixer la història de l'Agricultura Valenciana, a manera d'exemple de la interacció de la societat amb el seu entorn, a través d'un recorregut per l'Hort Romà, l'Hort Àrab, l'Hort del Descobriment i l'Hort Actual.
  
6. Jardí de les Marjals. Resumix els paisatges presents en el litoral de la Comunitat Valenciana, combinant els paisatges naturals (zones humides) amb els paisatges culturals (oliverars, palmerars, pinars, boscos mixtos, etc.).
  
II. CENTRES DE VISITANTS DELS ESPAIS PROTEGITS DE LA COMUNITAT VALENCIANA
  
1. Parc Natural de la Serra d'Irta
  
Activitat 1: Itinerari a Santa Llúcia i Sant Benet.
  
Activitat 2: Itinerari per la costa.
  
Activitat 3: Itinerari pel barranc de la Font de la Parra.
  
2. Parc Natural del Prat de Cabanes-Torreblanca
  
Activitat: Coneix el Parc Natural del Prat de Cabanes-Torreblanca.
  
3. Paratge Natural del Desert de les Palmes
  
Activitat 1: Centre de visitants La Bartola.
  
Activitat 2: Itinerari Porteria Vella.
  
Activitat 3: Itinerari de les Santes.
  
Activitat 4: Itinerari castell de Montornés.
  
Activitat 5: Itinerari geològic.
  
Activitat 6: Repoblació forestal.
  
4. Reserva Natural de les Illes Columbretes
  
Activitat 1: Columbretes modelades pel foc.
  
Activitat 2: ?Illes Columbretes?. Col·lecció Espais Naturals.
  
Activitat 3: Audiovisual: ?Illes Columbretes?.
  
Activitat 4: El món de la gavina.
  
Activitat 5: Arts de pesca.
  
Activitat 6: Introducció a l'observació d'aus marines.
  
Activitat 7: Descobrir les illes Columbretes.
  
Activitat 8: Itinerari port Tofiño-far.
  
Activitat 9: Itinerari marí.
  
5. Parc Natural de la Serra d'Espadà
  
Activitat 1: Conferències.
  
Activitat 2: Itinerari d'Alcúdia de Veo a Sueras.
  
Activitat 3: Itinerari d'Ayódar.
  
Activitat 4: Itinerari d'Eslida.
  
Activitat 5: Itinerari de Chóvar.
  
Activitat 6: Itinerari d'Aín.
  
Activitat 7: Itinerari d'Alfondeguilla.
  
Activitat 8: Itinerari de Veo.
  
Activitat 9: Itinerari d'Almedíjar.
  
Activitat 10: Itinerari d'Algimia de Almonacid.
  
6. Parc Natural de la Serra Calderona
  
Activitat 1: Itinerari Marines'Surera de la Bella Dolçainera.
  
Activitat 2: Font de l'Or- Pi del Salt.
  
Activitat 3: Importància de la vegetació mediterrània en els nostres ecosistemes (a l'aula).
  
Activitat 4: Itinerari didàctic pel Garbí. Descobrint el paisatge.
  
7. Parc Natural de l'Albufera
  
Activitat 1: Centre de visitants del Racó de l'Olla i torre observatori.
  
Activitat 2: Centre de visitants de Cavallerisses.
  
Activitat 3: Itinerari del Racó de l'Olla.
  
Activitat 4: Identificació d'ocells.
  
Activitat 5: Identificació de plantes de les dunes fixes de la Devesa a l'àrea del Racó de l'Olla.
  
Activitat 6: Itinerari en barca per l'Albufera.
  
8. Parc Natural del Carrascar de la Font Roja
  
Activitat 1: Centre de visitants del Parc Natural del Carrascar de la Font Roja.
  
Activitat 2: Itinerari Santuari-Mas de Tetuan-el Menejador.
  
Activitat 3: Itinerari per la zona d'ús públic.
  
Activitat 4: Itinerari del barranc de l'Infern.
  
Activitat 5: El xicotet itinerari.
  
Activitat 6: El viver de la planta autòctona.
  
9. Parc Natural de la Marjal de Pego-Oliva
  
Activitat: Coneixement del Parc Natural de la Marjal de Pego-Oliva.
  
10. Parc Natural del Montgó
  
Activitat 1: Centre de visitants de Torrecremada.
  
Activitat 2: Visita als vivers de la planta autòctona.
  
Activitat 3: Itinerari de la cova de l'Aigua.
  
Activitat 4: Itinerari de la cova Tallada.
  
Activitat 5: Itinerari de la torre del Gerro.
  
11. Parc Natural del Penyal d'Ifac
  
Activitat 1: Exposició del centre de visitants del penyal d'Ifac.
  
Activitat 2: L'aula de la naturalesa del penyal d'Ifac.
  
Activitat 3: Visualització del vídeo ?El penyal d'Ifac?.
  
Activitat 4: Visualització d'una col·lecció de diapositives sobre el penyal d'Ifac.
  
Activitat 5: Itinerari del penyal d'Ifac.
  
Activitat 6: Itinerari pels miradors de llevant.
  
12. Parc Natural de les Salines de Santa Pola
  
Activitat 1: Coneixement del Parc Natural de les Salines de Santa Pola.
  
13. Parc Natural del Fondo
  
Activitat: Coneixement del Parc Natural del Fondo.
  
14. Parc Natural de les Llacunes de la Mata-Torrevieja
  
Activitat 1: Centre de visitants del parc natural.
  
Activitat 2: Itinerari per la llacuna de la Mata.
  
15. Parc Natural de la Serra de Mariola
  
Activitat 1: Xarrada al voltant de Mariola.
  
Activitat 2: Itinerari pel cor de la serra de Mariola.
  
Activitat 3: Penyes de rapaços. Itinerari pel barranc del Cint.
  
Activitat 4: A l'ombra de les caves. Itinerari per l'ombria de Mariola.
  
Activitat 5: Camí d'aigües. Itinerari per la capçalera del Vinalopó.
  
Activitat 6: Una cita amb la història. Itinerari per les terres del Comtat.
  
Activitat 7: Pujada al castell de Mariola.
  
Els centres docents adjuntaran a la sol·licitud un projecte d'educació ambiental elaborat d'acord amb el guió següent:
  
Centre d'Educació Ambiental de la Comunitat Valenciana: ...
  
Centre de Visitants de: ...
  
2. Participants:
  
Centre docent: ... Codi: ...
  
Alumnat (nombre) : ...
  
Professorat (nombre): ...
  
Altres sectors de la comunitat educativa: ...
  
Institucions col·laboradores: ...
  
3. Antecedents del projecte:
  
3.1 Promoció en el projecte educatiu del centre de valors ambientals relacionats amb l'entorn, així com presència de l'educació per a la sostenibilitat com una de les finalitats o intencions educatives.
  
3.2 Presència en el projecte curricular corresponent, d'orientacions per a la incorporació de l'educació ambiental en les àrees, assignatures o mòduls.
  
3.3 Organització dels continguts de les àrees, assignatures o mòduls en la programació didàctica corresponent.
  
4. Plantejament del projecte:
  
4.1 Objectius que es pretenen per a donar resposta als interrogants que sorgixen de l'entorn.
  
4.2 Innovacions que aporta el projecte en l'educació per a la sostenibilitat.
  
4.3 Tractament d'altres temes transversals
  
4.4 Pla de treball:
  
- Activitats preparatòries per a l'aprofitament didàctic dels recursos que oferix l'espai natural.
  
- Metodologia
  
- Recursos previstos
  
- Fases de desenrotllament
  
- Calendari proposat
  
4.5 Sistema previst per a l'avaluació del projecte i la difusió de l'experiència.
  
INFORMACIÓ GENERAL
  
1. Per a la preparació del projecte, és convenient consultar el dossier d'activitats oferit pel Programa de Divulgació, Interpretació del Patrimoni i Educació Ambiental dels Espais Naturals de la Comunitat Valenciana. En el dossier d'activitats per a escolars, que es pot descarregar de la pàgina web de la Generalitat Valenciana (http://parquesnaturales.gva.es/espnaturales.htm), es descriuen les activitats que oferix cada espai natural en el programa, com també la informació sobre el nivell educatiu de l'alumnat que pot realitzar l'activitat, duració, nombre d'alumnes, objectius conceptuals, descripció de l'activitat, material necessari, lloc on es realitza, adequació per a persones amb mobilitat reduïda, i altres recomanacions. Així mateix, es pot contactar directament amb el personal assignat a este programa, amb caràcter previ a la redacció del projecte, per a rebre una informació més precisa sobre les activitats que es poden realitzar. Així mateix també es pot consultar en la pàgina corresponent de la Conselleria de Territori i Habitatge dedicada al Centre d'Educació Ambiental de la Comunitat Valenciana (Sagunt).
  
2. És necessària l'assistència del responsable del grup que realitzarà la visita a una reunió prèvia amb el personal assignat a este programa en l'espai natural o al CEA de la Comunitat Valenciana (Sagunt). En esta reunió es planifiquen les activitats que realitzaran en funció dels objectius de la visita, de l'interés per algun tema concret, del temps disponible, de la grandària del grup, del nivell educatiu de l'alumnat, etc. Es tracta la metodologia que s'utilitza durant l'activitat i s'entrega el material que millor s'ajusta a l'activitat que realitzarà. La reunió tindrà lloc en el centre de visitants o en les dependències que s'establisquen en la conversació prèvia telefònica.
  
ANNEX IV
  
CONVOCATÒRIA DE PROJECTES D'EDUCACIÓ AMBIENTAL
  
MODALITAT ?C-
  
I. El centre docent és el marc idoni perquè l'alumnat faça seus els valors ambientals i desenvolupe actituds i conductes sostenibles cap al seu entorn.
  
Per a això, el centre ha de construir àmbits d'experiències i aprenentatges que resulten coherents amb els principis de l'educació ambiental i permeten la construcció en l'alumnat dels corresponents valors, actituds i procediments. En conseqüència, el seu projecte educatiu i els altres documents curriculars i organitzatius han de reflectir els aspectes necessaris per a convertir el centre docent en un centre sostenible.
  
Esta modalitat de la convocatòria pretén incentivar que els centres docents desenrotllen projectes propis d'educació ambiental en coherència amb el seu Projecte Educatiu de centre sostenible.
  
L'ecoauditoria escolar, la resolució de problemes o la carta del medi ambient del centre, són metodologies que poden ajudar a desenrotllar estos projectes i a aconseguir centres docents sostenibles.
  
Els projectes que desenvolupe un centre que es proposa ser sostenible, podran plantejar-se els següents objectius:
  
1. Promoure la sensibilització, la implicació i el compromís del professorat, de l'alumnat i de tota la comunitat educativa en educació ambiental.
  
2. Millorar la pràctica ambiental del centre, per mitjà de la reducció del consum de recursos (paper, aigua, energia, etc.) i de la producció de residus.
  
3. Millorar el clima del centre en l'àmbit de les relacions humanes, en el dels processos d'ensenyança-aprenentatge i dels recursos didàctics.
  
II. Els centres docents adjuntaran a la sol·licitud un projecte d'educació ambiental d'acord amb el guió següent:
  
1. Títol: ...
  
2. Participants:
  
Centre docent: ... Codi: ...
  
Alumnat (nombre) : ...
  
Professorat (nombre): ...
  
Altres sectors de la comunitat educativa: ...
  
Institucions col·laboradores: ...
  
3. Antecedents del projecte:
  
3.1 Promoció en el projecte educatiu del centre de valors ambientals relacionats amb l'entorn, així com presència de l'educació per a la sostenibilitat com una de les finalitats o intencions educatives.
  
3.2 Presència en el projecte curricular corresponent, d'orientacions per a la incorporació de l'educació ambiental en les àrees, assignatures o mòduls.
  
3.3 Organització dels continguts de les àrees, assignatures o mòduls en la programació didàctica corresponent.
  
4. Plantejament del projecte:
  
4.1 Objectius de millora que es proposen, en relació amb la situació que es desitja revisar en el centre docent.
  
4.2 Innovacions que aporta el projecte en l'educació per a la sostenibilitat.
  
4.3 Tractament d'altres temes transversals.
  
4.4 Pla de treball:
  
- Activitats per a la identificació de la situació que es desitja revisar i millorar.
  
- Pla d'actuació indicant les accions, fases i calendari.
  
- Metodologia: ecoauditoria, resolució de problemes, etc.
  
- Recursos previstos
  
4.5. Sistema previst per a l'avaluació del projecte i la difusió de l'experiència.
  
5. Compromís de la comunitat educativa manifestat en el consell escolar o òrgan corresponent, que es concretarà en la carta del medi ambient del centre docent.